แห่ยื่นฟ้องกทม. ไม่มีลิฟต์บีทีเอส สำหรับคนพิการ ให้ครบทุกสถานี
กลุ่มคนพิการนั่งวีลแชร์มาศาลแพ่ง ส่งตัวแทนยื่นฟ้องกรุงเทพมหานคร ฐานละเมิด เรียกค่าเสียหายเป็นคดีนำร่อง จำนวน 361,000 บาท กรณีสร้างสถานี รถไฟฟ้าบีทีเอส แต่ไม่มีลิฟต์ และอุปกรณ์อำนวยความสะดวกให้คนพิการครบ 23 สถานี ศาลรับคำร้องนัดสืบพยานวันที่ 30 มี.ค.60 ขณะที่ กทม.แจงเหตุล่าช้า ติดขัดปัญหารื้อย้ายสาธารณูปโภค ผู้รับเหมาประสบปัญหาสภาพคล่องทางการเงิน แต่จะเร่งแก้ปัญหา ยันจะติดตั้งลิฟต์ให้ครบทุกสถานีภายในปี 60,คนพิการนั่งวีลแชร์ฟ้องศาล กทม.ไม่ติดตั้งลิฟต์ขึ้นลงบนสถานีบีทีเอส เมื่อเวลา 11.00 น. วันที่ 20 ม.ค. ที่ศาลแพ่ง ถนนรัชดาภิเษก นายสุพรธรรม มงคลสวัสดิ์ อายุ 50 ปี ชายพิการเหลือร่างกายเพียงท่อนบน อาชีพครูและเลขานุการโรงเรียนวัดมหาไถ่ ร่วมกับคนพิการรวม 98 คน นั่งรถวีลแชร์ จากสถานีรถไฟฟ้าใต้ดินลาดพร้าว มาที่ศาลแพ่ง จากนั้นนายสุพรธรรมได้เป็นตัวแทนยื่นฟ้องกรุงเทพมหานคร เป็นจำเลย ฐานละเมิด เรียกค่าเสียหายเป็นคดีนำร่อง จำนวน 361,000 บาท และยื่นคำร้องขอยกเว้นค่าธรรมเนียมศาล อ้างสิทธิ์ตาม พ.ร.บ.คนพิการศาลรับฟ้องไว้เพื่อไต่สวนการยกเว้นค่าธรรมเนียมศาลก่อน,คำฟ้องบรรยายว่า โจทก์คือนายสุพรธรรมพิการเป็นโปลิโอ ขาอ่อนแรง อายุ 15 ปี ต้องตัดขาทั้งสองออก เป็นคนพิการตามนัยของ พ.ร.บ.คนพิการ ที่มีข้อจำกัดไม่อาจใช้ชีวิตประจำวันเหมือนคนทั่วไปได้ ส่วนกรุงเทพมหานคร จำเลย มีอำนาจหน้าที่ในการจัดวิศวกรรมจราจร การขนส่ง การควบคุมอาคาร สาธารณูปโภค มี พล.ต.อ.อัศวิน ขวัญเมือง เป็น ผู้ว่าการ โดยจำเลยได้จัดให้บริษัทระบบขนส่งมวลชนกรุงเทพ ให้มีการบริการสาธารณะคือรถไฟฟ้าบีทีเอส ทางโจทก์ขอพบเพื่อเรียกร้องให้จัดทำสิ่งอำนวยความสะดวกแก่คนพิการเช่น ลิฟต์ เพื่อเป็นหลักประกันในสิทธิ เสรีภาพ ศักดิ์ศรีความเป็นมนุษย์ จะได้ใช้ชีวิตเท่าเทียมคนทั่วไป เพราะโจทก์เดือดร้อน เพราะไม่มีการทำลิฟต์รับส่งคนพิการให้ครบ 23 สถานี ไม่จัดทำอุปกรณ์อำนวยความสะดวกแก่ความพิการ โจทก์เคยฟ้องคดีปกครองต่อศาลปกครอง ศาลปกครองสูงสุดมีคำพิพากษาจัดทำลิฟต์และอุปกรณ์อำนวยความสะดวก ภายใน 1 ปีนับแต่วันมีคำพิพากษาคือ วันที่ 21 ม.ค.59,หลังศาลปกครองพิพากษา จำเลยยังไม่ปฏิบัติกล่าวคือ มีลิฟต์ที่ใช้ได้เพียง 3 สถานี ที่เหลือไม่มีและไม่ครบถ้วน ยังไม่จัดให้มีจุดจอดรถคนพิการ จำเลยเพิกเฉยไม่เห็นความสำคัญของการแก้ปัญหา ทั้งที่เป็นหน่วยงานรัฐมีอำนาจบังคับแก่หน่วยสาธารณูปโภคต่างให้ปฏิบัติกลับละเลย ถือว่าเป็นการจงใจละเมิดโจทก์ ที่ต้องเสียหายจากการมีค่าใช้จ่ายในการเดินทาง การไม่ได้รับความสะดวกต่างๆ ที่คำนวณเป็นเงินวันละ 1 พันบาท รวมแล้ว 361,000 บาท ต่อ 1 คน โจทก์ไม่มีหนทางใดที่จะบังคับจำเลย ขอให้ศาลบังคับจำเลยตามฟ้อง,ขณะที่นายวรกร ไหลหรั่ง ทนายความพิการเผยว่า ตนป่วยเป็นโรคขาอ่อนแรง ต้องใช้ชีวิตบนรถเข็น ได้รวมตัวคนพิการ 98 คน จาก 200 คน มาศาลแพ่ง เพื่อมอบให้นายสุพรธรรมยื่นฟ้องนำร่องไปก่อน โดยนายสนธิพงศ์ มงคลสวัสดิ์ ทนายความอีกคน และเป็นพี่ชายโจทก์เผยว่า คดีนี้ยื่นฟ้องเป็นคดีแบบกลุ่ม หรือคลาสแอ็กชั่น เป็นวิธีการใหม่ตามกฎหมายวิธีพิจารณาความแพ่ง คือไม่ต้องฟ้องทั้ง 98 คน หรือ 200 คน แต่ยื่นฟ้องไปคนเดียวก่อน ถ้าศาลรับฟ้องแล้วค่อยร่วมเป็นโจทก์ต่อไป เพราะมูลความแห่งคดีเหมือนกัน,จากนั้นศาลนัดไต่สวนการยกเว้นค่าธรรมเนียมศาล และรับไว้เป็นคดีดำที่ พ. 246/60 นัดสืบพยานวันที่ 30 มี.ค.60 เวลา 09.00 น. ต่อมาศาลมีคำสั่งอนุญาตให้โจทก์ได้รับยกเว้นค่าธรรมเนียมศาลทั้งหมด,วันเดียวกัน นายสุธน อาณากุล รอง ผอ.สำนักการจราจรและขนส่ง กทม. กล่าวว่า เมื่อปี 58 กทม.ได้ว่าจ้างบริษัท เสรีการโยธา จำกัด ติดตั้งลิฟต์สำหรับผู้พิการ บริเวณสถานีรถไฟฟ้าบีทีเอส 19 สถานีที่ยังไม่มีลิฟต์สำหรับผู้พิการ จาก 23 สถานี จำนวน 56 ตัว วงเงินงบประมาณ 350 ล้านบาท กำหนดแล้วเสร็จภายใน 1 ปี แต่ขณะนี้การก่อสร้างยังไม่แล้วเสร็จ เนื่องจากประสบปัญหาด้านทางกายภาพ เช่น พื้นที่ก่อสร้างลิฟต์ตามสถานีต่างๆไม่เอื้อต่อการก่อสร้าง เมื่อขุดเจาะพื้นดินลงไปพบสาธารณูปโภค ท่อระบายน้ำ ท่อไฟฟ้า จำเป็นต้องเคลื่อนย้ายเป็นจำนวนมาก ประกอบกับบางสถานีโครงสร้างไม่ได้รองรับน้ำหนักหากต้องก่อสร้างลิฟต์เพิ่มเติม และบริษัทผู้รับเหมาประสบปัญหาสภาพคล่องทางการเงิน ทำให้การก่อสร้างล่าช้า อย่างไรก็ตาม ภายในสิ้นปี 60 กทม.จะก่อสร้างลิฟต์สำหรับผู้พิการให้แล้วเสร็จทั้งหมด ยกเว้นที่สถานีสะพานตากสินแห่งเดียว ที่ต้องรอข้อสรุปจากกรมทางหลวงชนบทผู้รับผิดชอบพื้นที่ เรื่องการตกลงขอใช้พื้นที่ก่อสร้างขยายสถานีให้ใหญ่ขึ้น รองรับการเพิ่มทางวิ่งรถไฟฟ้า แบบรางคู่ ยืดเยื้อมานานยังไม่ได้ข้อสรุป,นายสุธนกล่าวอีกว่า ที่ผ่านมา กทม.ได้ก่อสร้างลิฟต์แล้วเสร็จ 12 ตัว แต่ก็ยังไม่เคยเปิดใช้บริการ เนื่องจากยังไม่สมบูรณ์ เป็นลิฟต์ที่วิ่งไปถึงแค่ชั้นสอง (ช่องขายตั๋ว) ส่วนจากชั้นขายตั๋วไปสู่ชั้นสามชานชาลายังไม่เสร็จ จึงไม่กล้าเปิดใช้,ทั้งนี้ ภายในเดือน เม.ย.60 สถานีพร้อมพงษ์ ราชดำริ และทองหล่อ จะติดตั้งลิฟต์สำหรับผู้พิการแล้วเสร็จ หลังจากนี้จะเริ่มปรับเงินบริษัทผู้รับเหมาไปจนกว่างานจะแล้วเสร็จทั้งหมด เนื่องจากผิดสัญญาไม่สามารถส่งงานได้ตามกำหนด ขอให้เข้าใจว่ากรุงเทพมหานคร ต้องการให้งานแล้วเสร็จเร็วที่สุด แต่งานมันมีปัญหาจริงๆ เพราะใต้ดินกรุงเทพฯ ยุ่งเหยิงไปด้วยสาธารณูปโภคที่ไม่ได้เตรียมการรองรับสิ่งปลูกสร้างใหม่ๆไว้ อย่างที่สถานีศาลาแดงก็ติดปัญหามาก เพราะหากเคลื่อนย้ายสาธารณูปโภคไม่ดี จะเสี่ยงต่อไฟฟ้าดับ และน้ำท่วมเมื่อฝนตกทั่วพื้นที่สีลม คงรับกันไม่ได้
กลุ่มคนพิการนั่งวีลแชร์มาศาลแพ่ง ส่งตัวแทนยื่นฟ้องกรุงเทพมหานคร ฐานละเมิด เรียกค่าเสียหายเป็นคดีนำร่อง จำนวน 361,000 บาท กรณีสร้างสถานี รถไฟฟ้าบีทีเอส แต่ไม่มีลิฟต์ และอุปกรณ์อำนวยความสะดวกให้คนพิการครบ 23 สถานี 
กลุ่มคนพิการนั่งวีลแชร์,สถานีบีทีเอส,คนพิการ,สาธารณูปโภค,ข่าวหน้า1